KIRJALLINEN KYSYMYS E-1412/03

esittäjä(t): Ioannis Marínos (PPE-DE)ja Stavros Xarchakos (PPE-DE) komissiolle

(23. huhtikuuta 2003)

Aihe: Interreg-ohjelman täytäntöönpano Albaniassa

Etelä-Albanian kansallisen kreikkalaisvähemmistön edustajien esittämien syytösten mukaan ja Albanian parlamentin jäsenen Karamelosin Euroopan parlamentissa äskettäin (2. huhtikuuta 2003) antaman haastattelun perusteella Interreg II -yhteisöohjelman varoista, jotka koskivat toimia Kreikan ja Albanian välisen rajan molemmin puolin, otettiin käyttöön vain 30 prosenttia, mutta Interreg III -ohjelmaa (joka luotiin ohjelmakaudelle 20002006) ei ole vielä pantu täytäntöön. Tästä seuraa, että Etelä-Albanian kansainvälisesti tunnustetun kreikkalaisvähemmistön asemaa parantavia hankkeita ja aloitteita ei tueta yhteisön varoin. Kyseinen vähemmistö kärsi vuosikymmeniä vainosta Hoxhan tyrannian ja totalitaarisen hallinnon alaisuudessa, eikä se vieläkään pysty nauttimaan sille kuuluvista demokraattisista perusoikeuksista, kuten EU:n elimetkin ovat toistuvasti todenneet. Edellä mainitut edustajat korostivat Euroopan parlamentissa vieraillessaan, että 12 vuotta totalitaarisen hallinnon kaatumisen jälkeen Albanian kreikkalaisväestöä ei ole vieläkään kokonaisuudessaan laskettu lakeja kunnioittavien eurooppalaisten valtioiden standardien mukaisesti.

Pitävätkö edellä mainitut Interreg II- ja Interreg III -ohjelmia koskevat seikat paikkansa? Jos pitävät, mikä on syynä tähän viivästymiseen, joka vaikuttaa tuhansien Etelä-Albaniassa asuvien kreikkalaisten ja albanialaisten elämänlaatuun? Miten komissio aikoo velvoittaa Albanian laskemaan väestönsä luotettavasti ja eurooppalaisten väestönlaskentastandardien mukaisesti, jotta määritettäisiin kreikkalaisvähemmistön ja muiden Albaniassa elävien vähemmistöjen (mustalaiset, romanit, slaavit jne.) koko?

Michel Barnier'n komission puolesta antama vastaus

(13. kesäkuuta 2003)

Albania on kokonaisuudessaan saanut vuodesta 1991 lähtien yhteisön tukea Phare- ja Cards-ohjelmien sekä yhteisön muiden avustusohjelmien kautta. Laajin näistä ohjelmista on Cards. Cards-ohjelmaa voidaan käyttää muun muassa rajat ylittäviin hankkeisiin ja vastaavien menojen tukemiseen Albanian puolella rajaa niillä alueilla, joille Kreikan puolella annetaan tukea Interreg-ohjelmasta. Albanian maakohtaisen strategia-asiakirjan mukaan etusijalla ovat ympäristö, yhtenäinen rajavalvonta ja paikallisyhteisöjen kehittäminen.

Interreg II -ohjelman Kreikan-osuus koostui useista alaohjelmista, joista yksi koski yhteistyötä Albanian kanssa. Kreikan viranomaisilta saadun tiedon mukaan 97 prosenttia tämän alaohjelman käytettävissä olevista varoista myönnettiin ja maksettiin, mikä tarkoittaa, että se on toteutunut erittäin hyvin.

Interreg IIIA -ohjelman, Kreikka-Albania, toteuttaminen aloitettiin joulukuussa 2002, ja ohjelma jatkuu vuoteen 2008. Komissio saa ensimmäiset tulokset edistymisestä vuoden 2003 jälkipuoliskolla pidettävässä seurantakomitean kokouksessa.

Euroopan unionin kanssa vakautus- ja assosiaatiosopimuksesta käytävien neuvottelujen johdosta Albanian viranomaiset ovat sitoutuneet antamaan komissiolle tarkkoja tietoja vähemmistöjen koosta vuoden 2003 loppuun mennessä. Jos Albania ei täytä näitä sitoumuksia, se vaikuttaisi kielteisesti vakautus- ja assosiaatiosopimuksesta käytäviin neuvotteluihin. Se voisi myös horjuttaa maan ilmaisemaa tavoitetta päästä unionin jäsenvaltioksi.